## Pravilnik o načinu raspolaganja s oružjem i streljivom oduzetim u upravnom, prekršajnom i kaznenom postupku i oružju predanom ministarstvu unutarnjih poslova

### NN 49/2008 (29.4.2008.), Pravilnik o načinu raspolaganja s oružjem i streljivom oduzetim u upravnom, prekršajnom i kaznenom postupku i oružju predanom ministarstvu unutarnjih poslova

# MINISTARSTVO UNUTARNJIH POSLOVA

**1638**

Na temelju članka 107. stavka 1. točke 6. i 9. Zakona o oružju (»Narodne novine«
broj 63/2007), ministar unutarnjih poslova donosi

## PRAVILNIK

### O NAČINU RASPOLAGANJA S ORUŽJEM I STRELJIVOM ODUZETIM U UPRAVNOM, PREKRŠAJNOM I KAZNENOM POSTUPKU I ORUŽJU PREDANOM MINISTARSTVU UNUTARNJIH POSLOVA

Članak 1.

Ovim Pravilnikom propisuje se način raspolaganja s oružjem i streljivom oduzetim
od fizičkih i pravnih osoba u pravomoćno okončanom upravnom, prekršajnom i
kaznenom postupku koje je dostavljeno na raspolaganje Ministarstvu unutarnjih
poslova (u daljnjem tekstu: Ministarstvo).
Ovaj Pravilnik primjenjuje se i na službeno oružje i streljivo koje je otpisano
i povučeno iz uporabe u Ministarstvu te na oružje koje je predano Ministarstvu,
a koje ne ispunjava propisane taktičko-tehničke zahtjeve za uvođenje u sustav
službenog naoružanja Ministarstva.

Članak 2.

O načinu raspolaganja s oružjem iz članka 1. ovoga Pravilnika odlučuje
Povjerenstvo Ministarstva za odlučivanje o oružju oduzetom u pravomoćno
okončanom upravnom, prekršajnom i kaznenom postupku te o oružju predanom
Ministarstvu (u daljnjem tekstu: Povjerenstvo), kojega imenuje ministar
unutarnjih poslova.
Prilikom pregleda i odlučivanja o mogućem načinu raspolaganja oružjem iz članka
1. ovoga Pravilnika, moraju biti nazočna najmanje tri člana Povjerenstva, od
kojih je jedan predsjednik ili zamjenik predsjednika Povjerenstva.
Povjerenstvo o pregledu oružja vodi zapisnik. U zapisniku se, uz podatke o
oružju, obvezno navodi odluka Povjerenstva o mogućem načinu raspolaganja s
oružjem. Zapisnik potpisuju prisutni članovi Povjerenstva.
Stručnu i tehničku pomoć Povjerenstvu pružaju nadležne ustrojstvene jedinice
Ministarstva.

Članak 3.

Povjerenstvo ne odlučuje o oduzetim i predanim minsko-eksplozivnim sredstvima i
streljivu kojega odmah po okončanju upravnog, prekršajnog ili kaznenog postupka
te dostavljanja Ministarstvu na raspolaganje zbrinjavaju stručno osposobljeni
policijski službenici nadležne ustrojstvene jedinice Ministarstva.

Članak 4.

Nakon izvršenog pregleda oružja iz članka 1. ovoga Pravilnika, u smislu njegove
tehničke ispravnosti i funkcionalnosti, Povjerenstvo odlučuje da se oružje može:
1. preuzeti u fond naoružanja Ministarstva ako ispunjava propisane
taktičko-tehničke zahtjeve za uvođenje u sustav službenog naoružanja
Ministarstva,
2. predati Ministarstvu obrane, Ministarstvu pravosuđa ili drugom državnom
tijelu,
3. prodati putem ovlaštenog trgovca oružjem,
4. potpuno uništiti improvizirano ili neuporabljivo oružje,
5. ustupiti zbirci Ministarstva, ako je interesantno s kriminalističkog,
konstrukcijskog ili tehničkog stanovišta,
6. ustupiti nekom od hrvatskih muzeja, ako ima povijesnu, umjetničku ili
konstrukcijsku vrijednost,
7. ustupiti filmskim, TV ili kazališnim kućama, ako za to postoji njihov
interes.
Oružje iz stavka 1. točke 7. ovoga članka prije ustupanja filmskim, TV ili
kazališnim kućama mora biti onesposobljeno od strane trgovačkog društva ili
obrta koji imaju odobrenje za popravljanje i prepravljanje oružja, a troškove
onesposobljavanja snosi filmska, TV ili kazališna kuća kojoj je oružje
ustupljeno.

Članak 5.

Nakon završetka rada s oružjem iz članka 1. ovoga Pravilnika, Povjerenstvo ga,
radi skladištenja i daljnjeg postupanja, predaje ustrojstvenoj jedinici
Ministarstva nadležnoj za materijalno-financijske poslove.

Članak 6.

Improvizirano i neuporabljivo oružje potpuno se uništava tako da se izreže na
dijelove plamenikom aparata za autogeno zavarivanje na presjecima zatvarača
navlake, ležišta naboja, odnosno baterije kod revolvera. Preostali dijelovi se
uništavaju udarcem čekića.
Oružje iz stavka 1. ovoga članka može se uništiti i na drugi način tako da
nastupi trajna deformacija svih dijelova.
Veće količine oružja iz stavka 1. ovoga članka uništavaju se u pogonima tvrtki
za promet sekundarnim sirovinama pomoću valjka stroja za rezanje metala i
hidraulične preše, odnosno ubacivanjem u peć za taljenje.
Članovi Povjerenstva moraju biti prisutni kod uništavanja oružja.

Članak 7.

Minsko-eksplozivna sredstva zbrinjavaju se detonacijom, sagorijevanjem ili
drugim postupcima industrijske prerade koji ih dovode u stanje trajne i potpune
bezopasnosti i neškodljivosti za život i zdravlje ljudi i imovine. Zbrinjavanje
se, ovisno o količini minsko-eksplozivnih sredstava provodi na stalnim ili
privremenim namjenskim prostorima.
Streljivo se zbrinjava postupkom spaljivanja, detonacije ili na drugi
odgovarajući način na za to određenim mjestima, koja udovoljavaju
sigurnosno-tehničkim uvjetima.

Članak 8.

Stupanjem na snagu ovoga Pravilnika prestaju važiti Naputak o postupanju s
oružjem i streljivom oduzetim od građana u kaznenom, prekršajnom i upravnom
postupku broj: 511-01-64-9508/1-95. od 22. siječnja 1996. i Naputak o postupanju
s oružjem i streljivom poklonjenim Ministarstvu unutarnjih poslova broj:
511-01-64-9510/1-95. od 22. siječnja 1996.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Broj: 511-01-52-11880-2008.
Zagreb, 23. travnja 2008.

Ministar
**Berislav Rončević**, v. r.

Pravilnik, NN 49/2008-1638
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)